“વો ભી ક્યા દિન થે, હમે દિલમેં બિઠાયા થા કભી”-- વિધાનસભાની ચૂંટણી પછી ભાજપના કેટલાક સિનિયર સભ્યો આવું ગીત લલકારી રહ્યાં છે. અમદાવાદના ભરત બારોટ કે જેમનો કેશુભાઇના સમયમાં જમાનો હતો. શિક્ષણ મંત્રી તરીકેની જવાબદારી હતી ત્યારે ભાજપના કાર્યકરો તેમનો પડછાયો બનીને રહેતા હતા. જયનારાયણ વ્યાસ કે જેઓ ભાજપના તમામ નેતાઓમાં સૌથી વધુ ભણેલા છે તેમને ચૂંટણીમાં હરાવવાનું કામ ભાજપના જ લોકોએ કર્યું છે. તેમનો સિતારો બુલંદ હતો. એવી જ રીતે ઇન્દ્રવિજયસિંહ જાડેજાનો પણ સરકારમાં પડ્યો બોલ ઝીલાતો હતો. શહેરી વિકાસ મંત્રી હતા ત્યારે બિલ્ડરો તેમની આગળ પાછળ ફરતા હતા. ભાજપના પૂર્વ નેતાઓ અને મંત્રીઓ પરમાનંદ ખટ્ટર, ઉમેશ રાજ્યગુરૂ, જીતેન્દ્ર સુખડિયા, મહેન્દ્ર ત્રિવેદી, બિમલ શાહ, મુળુ બેરા, રમણ વોરા, નરોત્તમ પટેલ, મંગુભાઇ પટેલ, આર.એમ.પટેલ આજે ખોવાઇ ગયા છે. બીજી તરફ આયાતી નેતાઓમાં નરહરિ અમીન ખૂણામાં બેઠાં છે. ભરત પંડ્યા અને અમિત ઠાકર જેવા નેતા સરકારમાં નહીં સંગઠનમાં ચપ્પલ ઘસી રહ્યાં છે. આ તમામ નેતાઓ એક સમયે કી-પોસ્ટ પર હતા.